Anaberg (gůra). Anaberg, tyż Śwjynto Anna (śl-mjym. "Annabarg", mjym. "St. Annaberg", pl. "Góra św. Anny") – wzńyśyńy, czynsto mjanowane tyż gůrům we Ślůnskij Wyżyńy we uopolskim wojewůdztwje, we strzelyckim kryśe. Jigo wyżka mo 408 m n.p.m.. Na wzńyśyńu rozlygowano je wjeś uo tym samym mjańy.
Anaberg zbudowany je ze uosadowygo wapńo a bazaltu, powstały skiż wybuchu wulkůnu. Na połedńowym stoku nojdům śe stare kamjyńołomy. Na jich placu we 1921 zbudowano amfityjater zaprojektowany bez Franza Böhmera a Georga Petricha. Můg uůn 7 000 placůw widzůw śedzůncych a 23 000 stojůncych. Rachujůnc wolny plac nauokoło mogła pomjyśćić 50 000 ludźi.
Pod kůńec XV stolećo na szpicy tedy Georgsbergu (Gůrze św. Jorga) bůła mało kaplica pod wezwańym św. Any, ńyskorzi zbudowany uostoł klasztor franćiszkanůw, kery uod XVIII stolećo je srogim punktym lo pjylgrzymůw.